Edgars Zelderis

Edgars Zelderis (dzimis 1983. gada 14. jūlijā Talsos) ir zvērināts advokāts, partijas „Mēs – Talsiem un novadam” valdes priekšsēdētājs, bijušais Talsu novada domes priekšsēdētājs (2017—2018) un Talsu novada domes deputāts. Šobrīd, 14. Saeimas deputāts, ievēlēts no Progresīvie saraksta.

Biogrāfija 
Edgars Zelderis pēc izglītības ir jurists, Latvijas Universitātes Juridiskajā fakultātē 2006. gadā ieguvis bakalaura, bet 2009. gadā maģistra grādu un jurista kvalifikāciju tiesību zinātnēs. Studējis arī politikas zinātnes Latvijas Universitātes Sociālo zinātņu fakultātē.

Edgars Zelderis kā jurists ilgstoši strādājis vairākos privātos uzņēmumos un pašvaldībā, tai skaitā bankā un advokātu birojā Rīgā. Talsu novada  pašvaldībā aktīvi aizstāvējis pilsētas velostruktūras izveidi. Valsts mērogā 2015. gadā, pārstāvot septiņus farmaceitus, vērsies Satversmes tiesā par aptieku atvēršanas ierobežojumu atbilstību Satversmei, jo tie veicina aptieku tīklu monopolu veidošanos valstī, kā rezultātā farmaceiti nevar atvērt savas aptiekas un brīvi izvēlēties savu darba vietu, kā arī pastāv nepamatoti augstas medikamentu cenas.

2016. gada novembrī nokārtojis zvērināta advokāta eksāmenu, uzņemts Latvijas Zvērinātu advokātu padomē un 15. decembrī nodevis advokāta zvērestu.

2017. gada februārī dibinājis politisku partiju „Mēs — Talsiem un novadam”. Vadīja partijas priekšvēlēšanu kampaņu un piedalījās Talsu novada domes vēlēšanās 2017. gada 3. jūnijā. Kopā ar vēl 2 kandidātiem no šīs partijas saraksta ievēlēts Talsu novada domē, kurā kopumā tika ievēlēti 17 deputāti no 8 partijām. Edgars Zelderis bija pirmajā vietā plusiņu ziņā no visiem 148 deputātu kandidātiem. Par partiju “Mēs — Talsiem un novadam” kopumā nobalsoja 2197 (jeb 20,10%) vēlētāji un partija bija 2. vietā no visām 8 politiskajām partijām vai to apvienībām.

Ja 2013. gadā Talsu novada domes vēlēšanās piedalījās 8683 jeb 32,61% balsstiesīgo iedzīvotāju, tad 2017. gada 3. jūnijā vēlētāju aktivitāte pieauga par 11,49%, kopumā vēlēšanās piedaloties 10 951 jeb 44,10% balsstiesīgo iedzīvotāju, kas bija lielākais aktivitātes kāpums starp visiem 119 novadiem un republikas pilsētām. Par šo politisko panākumu portāls “Delfi” uzreiz pēc pirmizrādes Rīgā aizveda uz Talsiem Vara Braslas jauno filmu “Vectēvs, kas bīstamāks par datoru”.

Pateicoties iegūtajām deputātu vietām, Edgars Zelderis spēja vienoties ar 5 politiskajām partijām un 2017. gada 15. jūnijā tika ievēlēts par Talsu novada domes priekšsēdētāju. 2018. gada maijā Edgaru Zelderi tika mēģināts gāzt no amata, bet neveiksmīgi. Tomēr jūnijā sekoja atkārtots gāšanas mēģinājums un 2018. gada 28. jūnijā no domes priekšsēdētāja amata Edgars Zelderis tika atbrīvots, turpinot darbu opozīcijā.

2018. gada vasarā Edgars Zelderis saņēma vairākus politisko partiju piedāvājumus piedalīties 2018. gada 6. oktobra 13. Saeimas vēlēšanās no Kurzemes vēlēšanu apgabala, bet atteicās un turpināja darbu Talsu novada domē.

2020. gada maijā Edgars Zelderis atteicās no deputāta mandāta, šādu lēmumu pieņemot saistībā ar privāto dzīvi, saglabājot valdes locekļa amatu politiskajā partijā „Mēs — Talsiem un novadam” un paliekot šīs partijas biedram.

2021. gada februārī Edgars Zelderis tika pieteikts Tiesībsarga amatam un Saeimas Cilvēktiesību un sabiedrisko lietu komisija balsojumam Saeimā, kurā uzvarēja līdzšinējais Tiesībsargs Juris Jansons, bet otro vietu ieņēmušajam Edgaram Zelderim atbalstu pauda 15 deputāti.

Edgars Zelderis atkārtoti ievēlēts par partijas "Mēs — Talsiem un novadam" valdes priekšsēdētāju un 2021. gada 5. jūnijā kandidēja jaunizveidotā Talsu novada domes vēlēšanās no partijas "Mēs — Talsiem un novadam" saraksta pēdējās vietas. Ievēlēts domē un tāpat kā pirms 4 gadiem atkal saņēmis visvairāk vēlētāju plusiņus un vismazāk mīnusiņus no pilnīgi visiem deputātu kandidātiem, kuru partijas (kopā 6) pārstāvētas jaunajā domē. „Mēs — Talsiem un novadam” ieguva 4 deputātu vietas, par vienu vairāk nekā iepriekš, ieņemot 2. vietu no 8 partijām.

Sagatavojis konstitucionālo sūdzību un pārstāv partiju “Mēs — Talsiem un novadam” Satversmes tiesā, kura 2021. gada 30. augustā ir ierosinājusi lietu par normām, kas noteic valsts budžeta finansējumu politiskajām partijām pašvaldību vēlēšanās. Publicējis rakstu par partiju finansēšanu un vienlīdzību žurnālā "Jurista Vārds" un izteicis viedokli ziņu portālā "Delfi".

2022. gada jūlijā izpelnījās mediju uzmanību ar izteikumiem. E. Zelderis Talsu novada domes sēdē piedaloties attālināti, izteica draudus Talsu novada domes priekšsēdētājai Sandrai Pētersonei: “Molotova kokteili vajadzētu iemest Sandrai klēpī. Tad no viņas būtu kaut kas labāks.” Deputāts pēc tam skaidroja, ka šādi izteicies, jo esot bijis nokaitināts, ko veicina krīze pašvaldības darbā. Talsu novada domes priekšsēdētāja Sandra Pētersone, kurai deputāta komentārs bija veltīts, uzskatīja, ka paust nepatiku šādā veidā nav pieņemami. “Es esmu vērsusies pie juridiskā atbalsta izvērtēt šo situāciju. Un tiklīdz kā man būs ieteikumi, es arī attiecīgi rīkošos.” Latvijas Pašvaldību savienības padomniece juridiskajos jautājumos Vineta Reitere intervijā medijiem atzina, ka deputāta izteikumos ir saklausāms aicinājums uz vardarbību.

2022.gadā jūlijā partija "Mēs - Talsiem un novadam" ar partiju "PROGRESĪVIE" noslēdza līgumu par sadarbību 14.Saeimas vēlēšanās un "PROGRESĪVIE" Kurzemes vēlēšanu apgabala sarakstā startēja 'Mēs - Talsiem un novadam" pārstāvji Edgars Zelderis, Ilva Norenberga, Lauris Pīlēģis un Kalvis Kalniņš. No minētā saraksta par 14.Saeimas deputātu ievēlēts Edgars Zelderis.

Edgars Zelderis šobrīd praktizē arī individuāli kā zvērināts advokāts.

Atsauces 

1983. gadā dzimušie
Talsos dzimušie
Latvijas politiķi
14. Saeimas deputāti
Latvijas juristi